Edrisah Kenzo Musuuza, ng’asinga kumanyibwa nga Eddy Kenzo, Munnayuganda ate nga muyimbi. Yalondebwa mu mpaka za Grammy. Omusajja ono era ye mutandisi, mmemba w'ekibiina ky'abayimbi ekya Big Talent Entertainment. Yafuuka wa ttutumu mu nsi yonna oluvannyuma lw'oluyimba lwe lwe yafulumya mu nkumi bbiri mu kkumi n’ena olwa Sitya Loss n'akatambi akaagoberera akalimu abaana b'omu mu migotteko abamanyiddwa ennyo nga Ghetto Kids. Omugatte yaakafulumya entambi nnya nga mwe muli Roots mu nkumi bbiri kkumi na munaana ne Made in Africa mu nkumi bbiri abiri mu gumu. Kenzo era awangudde engule eziwerako mu Ggwanga n'ebweru w'eggwanga, omuli ekirabo kya Nickelodeon Kids' Choice Award mu nkumi bbiri mu kkumi na munaana, ekirabo kya Black Entertainment Television Award mu nkumi bbiri mu kkumi n’etaano, n'ebirabo bya All Africa Music Awards. Mu nkumi bbiri abiri mu ebiri, Kenzo yasunsulwamu okuwangula engule ya Grammy Award ng'omuyimbi asinze mu nsi yonna, olw'okuyimba Gimme Love ne Matthew Benson. Oluyimba luno lwe lwatuuka ku ntikko mu lukalala lwa United States Afrobeats Billboard mu Gwekkuminoogumu mu nkumi bbiri mu abiri mu ebiri. Kenzo ye muyimbi Munnayuganda eyasooka okuwangula engule ya Black Entertainment Television Award mu nkumi bbiri mu kkumi n’etaano era ye muyimbi Munnayuganda eyasooka okusunsulwamu Awaadi ya Grammy. Kenzo yatandika omukwano n'omuyimbi Rema Namakula ate nga naye muyimbi. Nga abiri mu mukaaga Ntenvu nkumi bbiri mu kkumi n’ena, Rema Namakula ne Eddy Kenzo baazaala omwana omuwala. Kenzo alina omwana omuwala omulala ayitibwa Maya Musuuza era ng’ono yamufuna mu mukwano gwe gwe yalina emabega. Kenzo ne Rema baayawukana mu makkati ga nkumi bbiri mu kkumi na mwenda era amangu ago Rema n’afumbirwa eyali omusawo we, Dokita Hamza Ssebunya.